**Storbyspoeten Carl Emil Petersen folder rockdrømmene ud i VEGA**

*Den 11. april rammer den eminente, danske sangskriver, Carl Emil Petersen, Store VEGA med tasken fuld af skarptskårne, poetiske rockhits.*

I 2017 udgav den danske lyriker og musiker sin solodebut *Natradio,* der var første udspil efter bruddet med det populære rockband Ulige Numre. Med sange som ”Livet før døden”, ”Skærgården”, og ”Finale på et filmset” bankede Carl Emil Petersen sit navn fast på den danske musikscene med syvtommer søm. Politikens anmelder, Kim Skotte, gav albummet fem hjerter og skrev bl.a.:

*"En ung mand har forladt sit band og sejler romantisk sin egen sø. Uden fast havn driver han nu rundt i en tilstand, som er nogenlunde lige betuttet, beslutsom og euforisk.*

Den 1. november udsender den 28-årige musiker sit længe ventede andet album *Amager Forbrænding* og hvorfra han netop har udgivet den første forsmag i form af den energiske rocksang ”Tiden Flyver”.

Den 28-årige sangskriver indkapsler sælsom lyrik i et organisk poprock-univers, hans stemme emmer af nordisk melankoli og inderlighed. Efter albumudgivelsen har musikeren turneret land og rige rundt med sit band. Med bagagen fyldt af nye og gamle radiohits ramte de et sitrende Arena-telt på Roskilde Festival. Soundvenue skrev bl.a. om koncerten:

*”Lov mig, at det bedste er tilbage« sang han på ”Skærgården” om bruddet med Ulige Numre. Og man tog sig selv i at tænke, at det gode kun lige er begyndt.”*

Han har i de sidste tre år spillet et væld af solokoncerter, men til foråret spiller han med band, og med et spritnyt album i hånden har den anmelderroste musiker skræddersyet det energisk, tempofyldt show til publikum.

Carl Emil er desuden med i dette års udgave af TV2 programmet Toppen af Poppen, hvor han har imponeret med smukke versioner af bl.a. Medinas ”Vi to” og en dansksproget udgave af Anders Blichfeldts ”Female Voice”.

**Fakta om koncerten:**

Carl Emil Petersen (DK)

Lørdag d. 11. april kl. 20.00

Store VEGA, Enghavevej 40, 1674 København V

Billetpris: 285 kr. + gebyr

Billetsalget starter onsdag den 2. oktober kl. 10.00 via vega.dk og Ticketmaster.